b'\n_START_ARTICLE_\nErwin Rommel\n_START_SECTION_\nCopil\xc4\x83rie, tinere\xc8\x9be \xc8\x99i \xc3\xaenceputul carierei militare\n_START_PARAGRAPH_\nRommel s-a n\xc4\x83scut \xc3\xaen Heidenheim, Germania, la aproximativ 45 de kilometri de Ulm, \xc3\xaen regatul W\xc3\xbcrttemberg. A fost botezat la 17 noiembrie 1892. A fost al doilea din cei trei fii ai profesorului protestant al \xc8\x99colii secundare din Aalen, Erwin Rommel senior, \xc8\x99i al lui Helene von Luz, fiica unui demnitar local proeminent. Cuplul a mai avut de altfel trei copii, doi b\xc4\x83ie\xc8\x9bi, Karl \xc8\x99i Gerhard, \xc8\x99i o fiic\xc4\x83, Helene. Mai t\xc3\xa2rziu, reamintindu-\xc8\x99i de copil\xc4\x83ria sa, Rommel scria c\xc4\x83 \xe2\x80\x9eanii mei de tinere\xc8\x9be au fost foarte ferici\xc8\x9bi\xe2\x80\x9d._NEWLINE_La v\xc3\xa2rsta de paisprezece ani, Rommel, \xc3\xaempreun\xc4\x83 cu un prieten, a construit un mic planor care putea s\xc4\x83 zboare pe distan\xc8\x9be scurte. T\xc3\xa2n\xc4\x83rul Erwin era considerat un viitor inginer aeronaut \xc8\x99i va da dovad\xc4\x83 toat\xc4\x83 via\xc8\x9ba de calit\xc4\x83\xc8\x9bi tehnice excep\xc8\x9bionale. Totu\xc8\x99i, spre dezam\xc4\x83girea familie sale, t\xc3\xa2n\xc4\x83rul Rommel s-a \xc3\xaenrolat \xc3\xaen 1910 \xc3\xaen Regimentul 124 de Infanterie W\xc3\xbcrttemberg ca ofi\xc8\x9ber cadet \xc8\x99i, la scurt timp dup\xc4\x83 aceea, a fost trimis la \xc8\x98coala de Ofi\xc8\x9beri din Danzig (azi Gdansk, Polonia). A absolvit-o \xc3\xaen 15 noiembrie 1911 \xc8\x99i a fost \xc3\xaenaintat \xc3\xaen grad, devenind locotenent \xc3\xaen ianuarie 1912._NEWLINE_\xc3\x8en timp ce se afla la \xc8\x98coala de Cade\xc8\x9bi, prin 1911, Erwin Rommel \xc3\xae\xc8\x99i \xc3\xaent\xc3\xa2lne\xc8\x99te viitoarea sa so\xc8\x9bie, t\xc3\xa2n\xc4\x83ra de 17 ani, Lucia Maria Mollin (alintat\xc4\x83 Lucie). S-au c\xc4\x83s\xc4\x83torit \xc3\xaen 1916, iar \xc3\xaen 1928 vor avea un fiu, Manfred, care va deveni mai t\xc3\xa2rziu primarul ora\xc8\x99ului Stuttgart. \xc3\x8en perioada de studii \xc3\xaens\xc4\x83, Rommel a mai avut o aventur\xc4\x83 cu Walburga Stemmer \xc3\xaen 1913, iar din aceast\xc4\x83 rela\xc8\x9bie s-a n\xc4\x83scut o fiic\xc4\x83, botezat\xc4\x83 Gertrud.\n_START_SECTION_\nPrimul R\xc4\x83zboi Mondial\n_START_PARAGRAPH_\n\xc3\x8en timpul  Primului R\xc4\x83zboi Mondial, Rommel a luptat \xc3\xaen Fran\xc8\x9ba, de asemenea \xc3\xaen Rom\xc3\xa2nia (vezi: Participarea Rom\xc3\xa2niei la primul r\xc4\x83zboi mondial) \xc8\x99i Italia (vezi: Campania italian\xc4\x83 (primul r\xc4\x83zboi mondial)), ini\xc8\x9bial ca membru al Regimentului 6 de Infanterie W\xc3\xbcrttemberg, \xc8\x99i cea mai mare parte a r\xc4\x83zboiului \xc3\xaen batalionul de v\xc3\xa2n\xc4\x83tori de munte W\xc3\xbcrttemberg din corpul de armat\xc4\x83 al zonei Alpilor, Alpenkorps. Pe durata stagiului din aceast\xc4\x83 unitate, a c\xc4\x83p\xc4\x83tat o reputa\xc8\x9bie prin luarea unor decizii tactice rapide \xc8\x99i profitarea de avantajul confuziei inamicului. A fost r\xc4\x83nit de trei ori \xc8\x99i decorat cu Crucea de Fier, Clasa I \xc8\x99i a II-a. Rommel a mai primit \xc8\x99i cea mai \xc3\xaenalt\xc4\x83 decora\xc8\x9bie prusac\xc4\x83, crucea Pour le M\xc3\xa9rite dup\xc4\x83 b\xc4\x83t\xc4\x83lia din mun\xc8\x9bii din vestul Sloveniei \xe2\x80\x93 B\xc4\x83t\xc4\x83liile de la Isonzo \xe2\x80\x93 frontul Soca. Decora\xc8\x9bia a primit-o ca urmare a B\xc4\x83t\xc4\x83liei de la Longarone, \xc8\x99i a captur\xc4\x83rii Muntelui Matajur, Slovenia, \xc8\x99i a ap\xc4\x83r\xc4\x83torilor s\xc4\x83i, care num\xc4\x83rau 150 de ofi\xc8\x9beri italieni, 9.000 solda\xc8\x9bi \xc8\x99i 81 piese de artilerie. Batalionul s\xc4\x83u a folosit arme chimice (gaze) pe durata b\xc4\x83t\xc4\x83liei de la Isonzo, acest lucru juc\xc3\xa2nd un rol important \xc3\xaen victoria repurtat\xc4\x83 de Puterile Centrale \xc3\xaempotriva Armatei Italiene \xc3\xaen B\xc4\x83t\xc4\x83lia de la Caporetto. Rommel a servit un timp \xc3\xaen acela\xc8\x99i regiment de infanterie \xc3\xaen care era \xc8\x99i Friedrich Paulus, am\xc3\xa2ndoi av\xc3\xa2nd de suferit unele dintre cele mai catastrofale \xc3\xaenfr\xc3\xa2ngeri \xc3\xaen timpul urm\xc4\x83torului r\xc4\x83zboi mondial._NEWLINE_\xc3\x8en timp ce lupta la Isonzo, Rommel a fost luat prizonier de italieni, \xc3\xaens\xc4\x83 a evadat, sc\xc4\x83p\xc3\xa2nd de escort\xc4\x83 \xc8\x99i, profit\xc3\xa2nd de faptul c\xc4\x83 vorbea bine italiene\xc8\x99te \xc8\x99i s-a \xc3\xaentors \xc3\xaen tab\xc4\x83ra german\xc4\x83 \xc3\xaen mai pu\xc8\x9bin de dou\xc4\x83 s\xc4\x83pt\xc4\x83m\xc3\xa2ni. \xc3\x8en cel de-al Doilea R\xc4\x83zboi Mondial c\xc3\xa2nd Italia \xc8\x99i Germania au fost aliate, Rommel \xc8\x99i-a temperat dispre\xc8\x9bul ini\xc8\x9bial fa\xc8\x9b\xc4\x83 de solda\xc8\x9bii italieni c\xc3\xa2nd a realizat c\xc4\x83 lipsa succeselor acestora \xc3\xaen b\xc4\x83t\xc4\x83lie era cauzat\xc4\x83 \xc3\xaen principal de proasta conducere \xc8\x99i dotare tehnic\xc4\x83 \xc8\x99i c\xc4\x83 atunci c\xc3\xa2nd acestea se \xc3\xaembun\xc4\x83t\xc4\x83\xc8\x9beau, osta\xc8\x99ii italieni deveneau u\xc8\x99or egalii for\xc8\x9belor germane.\n_START_SECTION_\nPerioada interbelic\xc4\x83\n_START_PARAGRAPH_\nDup\xc4\x83 r\xc4\x83zboi, Rommel a r\xc4\x83mas la comanda batalionului  iar \xc3\xaentre anii 1929-1933 a fost instructor la \xc8\x98coala de Infanterie din Dresda.  Din 1935 p\xc3\xa2n\xc4\x83 \xc3\xaen 1938 Rommel a fost instructor la Academia de R\xc4\x83zboi din Potsdam. Jurnalul de r\xc4\x83zboi al lui Rommel, Infanterie greift an (Infanteria atac\xc4\x83), publicat \xc3\xaen 1937,_NEWLINE_a devenit una dintre cele mai consultate opere militare \xc8\x99i a atras aten\xc8\x9bia lui Adolf Hitler, care l-a plasat ca leg\xc4\x83tur\xc4\x83 \xc3\xaentre Ministerul de R\xc4\x83zboi cu Hitlerjugend (HJ, organiza\xc8\x9bia tineretului hitlerist), \xc3\xaen \xc3\x8enaltul Comandament al Sporturilor Militare, bran\xc8\x99a Hitlerjugend-ului ocupat\xc4\x83 cu activit\xc4\x83\xc8\x9bi paramilitare: exerci\xc8\x9bii de teren \xc8\x99i trageri._NEWLINE_\xc3\x8en 1937, Rommel a supravegheat preg\xc4\x83tirile \xc8\x99i taberele HJ, \xc3\xaemp\xc4\x83r\xc8\x9bind lectur\xc4\x83 propagandistic\xc4\x83 despre solda\xc8\x9bii germani, \xc3\xaen timp ce inspecta caz\xc4\x83rmile \xc8\x99i exerci\xc8\x9biile. Simultan, a f\xc4\x83cut presiuni asupra lui Baldur von Schirach, conduc\xc4\x83torul HJ-ului, s\xc4\x83 accepte un contract de prelungire a implic\xc4\x83rii armatei \xc3\xaen antrenamentul Hitlerjugend-ului. Schirach interpreteaz\xc4\x83 aceasta ca pe o transformare a Hitlerjugend-ului \xc3\xaentr-o armat\xc4\x83 auxiliar\xc4\x83, o \xe2\x80\x9earmat\xc4\x83 t\xc3\xa2n\xc4\x83r\xc4\x83\xe2\x80\x9d. \xc3\x8el refuz\xc4\x83 \xc8\x99i-l demite pe Rommel, pe care se p\xc4\x83rea c\xc4\x83-l displ\xc4\x83cea personal. Simultan, Rommel \xc8\x99i-a reob\xc8\x9binut postul de la Potsdam._NEWLINE_\xc3\x8en 1938, Rommel, acum colonel, a fost numit comandant al Academiei de R\xc4\x83zboi din Wiener Neustadt (Academia Militar\xc4\x83 Terezian\xc4\x83). Aici a \xc3\xaenceput scrierea Panzer greift an (Tancul \xc3\xaen atac). Rommel a fost transferat dup\xc4\x83 scurt timp, prelu\xc3\xa2nd comanda batalionului personal de protec\xc8\x9bie a lui Adolf Hitler, (F\xc3\xbchrer-Begleitbataillon), desemnat s\xc4\x83-l protejeze \xc3\xaen trenul special (F\xc3\xbchrersonderzug) folosit \xc3\xaen perioada vizitelor teritoriilor ocupate din Cehoslovacia \xc8\x99i Memel (regiunea Klaipeda). Aceasta este perioada \xc3\xaen care \xc3\xael \xc3\xaent\xc3\xa2lne\xc8\x99te \xc8\x99i se \xc3\xaemprietene\xc8\x99te cu Joseph Goebbels, ministrul Propagandei. Goebbels a devenit un admirator fervent al lui Rommel \xc8\x99i mai t\xc3\xa2rziu i-a asigurat lui Rommel exploatarea mediatic\xc4\x83, \xc3\xaen urma succeselor militare dob\xc3\xa2ndite de acesta \xc3\xaen nordul Africii.\n_START_SECTION_\nPolonia 1939\n_START_PARAGRAPH_\nRommel a continuat s\xc4\x83 fie comandantul F\xc3\xbchrer-Begleitbataillon-ul \xc3\xaen timpul campaniei \xc3\xaempotriva Poloniei, adesea aproape de front \xc3\xaen F\xc3\xbchrersonderzug, fiind remarcat de Hitler. Dup\xc4\x83 \xc3\xaenfr\xc3\xaengerea Poloniei, Rommel s-a re\xc3\xaentors la Berlin pentru a organiza parada victoriei f\xc3\xbchrerului, ceea ce va face din el un membru al anturajului lui Hitler. Pe parcursul campaniei poloneze Rommel a fost rugat s\xc4\x83 intervin\xc4\x83 \xc3\xaen sprijinul unei rude a so\xc8\x9biei sale, un preot polonez care a fost arestat. A fost criticat  nu pentru c\xc4\x83 nu a f\xc4\x83cut destule pentru acesta, ci pentru c\xc4\x83 a apelat la Gestapo pentru informa\xc8\x9bii, pentru a fi, inevitabil, refuzat, primind r\xc4\x83spuns c\xc4\x83 nu exist\xc4\x83 informa\xc8\x9bii despre acel om.\n_START_SECTION_\nMoartea lui Rommel\n_START_PARAGRAPH_\n\xc3\x8en urma e\xc8\x99u\xc4\x83rii atentatului antihitlerist din 20 iulie 1944, Hitler \xc8\x99i-a dat seama c\xc4\x83 s-ar fi iscat un scandal f\xc4\x83r\xc4\x83 precedent dac\xc4\x83 feldmare\xc8\x99alul, considerat a fi participat la complot, ar fi fost judecat \xc8\x99i condamnat de faimosul \xe2\x80\x9eTribunal al Poporului\xe2\x80\x9d. Hitler a dispus ca lui Rommel s\xc4\x83 i se permit\xc4\x83 s\xc4\x83-\xc8\x99i ia singur via\xc8\x9ba \xc8\x99i s\xc4\x83 nu fie acuzat de \xc3\xaenalt\xc4\x83 tr\xc4\x83dare. Generalii Burgdorf \xc8\x99i Maisel au fost trimi\xc8\x99i de la Berlin s\xc4\x83-i prezinte ultimatumul la 14 octombrie._NEWLINE_Rommel a cerut c\xc3\xa2teva minute de g\xc3\xa2ndire. \xe2\x80\x9ePot s\xc4\x83 iau ma\xc8\x99ina voastr\xc4\x83 \xc8\x99i s\xc4\x83 m\xc4\x83 duc \xc3\xaen lini\xc8\x99te undeva?\xe2\x80\x9d - l-a \xc3\xaentrebat pe Burgdorf. \xe2\x80\x9eNu sunt sigur c\xc4\x83 pot s\xc4\x83 m\xc3\xa2nuiesc pistolul cum trebuie\xe2\x80\x9d. Burgdorf adusese otrav\xc4\x83: \xe2\x80\x9eAc\xc8\x9bioneaz\xc4\x83 \xc3\xaen trei secunde\xe2\x80\x9d, i-a spus el. F\xc4\x83r\xc4\x83 s\xc4\x83-\xc8\x99i tr\xc4\x83deze emo\xc8\x9bia, feldmare\xc8\x99alul \xc8\x99i-a luat apoi adio de la so\xc8\x9bie \xc8\x99i fiu._NEWLINE_Scena final\xc4\x83 a fost relatat\xc4\x83 mai t\xc3\xa2rziu de \xc8\x99oferul ma\xc8\x99inii, cu care au plecat cei trei ofi\xc8\x9beri. La c\xc3\xa2teva sute de metri de cas\xc4\x83, \xc8\x99oferul \xc8\x99i Maisel au cobor\xc3\xa2t din automobil. Peste cinci sau zece minute, Burgdorf i-a chemat \xc3\xaenapoi. Rommel horc\xc4\x83ia pe bancheta din spate, \xc3\xaen agonie. Dup\xc4\x83 ce Rommel a murit, \xc8\x99oferul i-a aranjat, plin de respect, trupul \xc3\xaentr-o pozi\xc8\x9bie decent\xc4\x83 \xc8\x99i i-a pus pe cap cascheta.'